דין מירושניקוב

קורות חייו

נולד בשם דמיטרי (דימה) זקמלדין (באוקראינית: Дмитро́ Зкамдалін) במיקולאייב שבאוקראינה הסובייטית לאביו, ולאמו סבטלנה. כשהיה בן חמש, הוריו התגרשו, והקשר עם אביו נותק. כמה שנים לאחר מכן, כאשר הגיע לגיל 9 עלה לארץ עם אמו בלבד. על מנת להיות קרובים להורי אמו הם התמקמו באשדוד, בשלב מאוחר יותר עברו לרעננה. המעבר נעשה כדי שיוכל לפתח את קריירת הספורט שלו בקפיצת טרמפולינה מקצועית. מירושניקוב עבר בגיל 9 ברית מילה, ובגיל 13 ביקש גם לחגוג בר מצווה.
בגיל 12 הוא היה לאלוף הארץ בקפיצת טרמפולינה מקצועית. מירושניקוב למד בבית הספר התיכון "מור מטרו ווסט" רעננה.
מגיל צעיר הוא החל לעבוד כדי לעזור למשפחתו ובגיל 16 הצטרף לסוכנות דוגמנות. הסוכן שלו המליץ לו לשנות את שמו, ומירושניקוב קפץ על ההמלצה ושינה את שמו לדין מרטין לא רק כשם במה אלא גם בתעודת הזהות, בין היתר גם כדי להקל על ההיטמעות. בגיל 17, הוזמן לצילומים באודסה שבאוקראינה וניצל את ההזדמנות לחדש את הקשר עם אביו, כך גם גילה שיש לו אח קטן. אחיו מתגורר כיום בלאס וגאס.
מירושניקוב שירת בשייטת 13 של חיל הים. הוא נפצע במהלך פעילות מבצעית שלאור רגישותה לא ניתן לחשוף עליה פרטים, והפך לנכה צה"ל. בעקבות הפציעה הוא נותח ביד שמאל, עבר שלושה חודשים ארוכים של שיקום, שכלל לצד פיזיותרפיה גם טיפול נפשי, ואיבד כמעט לחלוטין את הראייה בעינו הימנית. לאחר השיקום חזר ליחידה והשלים את השירות כתומך לחימה, והשתחרר לאחר שירות כולל של 5 שנים. בסיום סוף המסלול שלו בצבא הוא שינה את שם משפחתו בחזרה לדין מירושניקוב (שם משפחתה של אימו).

קריירה

במהלך לימודיו בתיכון הוא ביצע אודישן לתפקיד בסדרה "האי", אך שבוע לפני שהתגייס הודיעו לו שהפסיד אותו לעוז זהבי. עם שחרורו מהצבא, החל לימודי מנהל עסקים במרכז הבינתחומי הרצליה והמשיך לעבוד בעבודות ביטחון. לאחר סמסטר של לימודי מנהל עסקים החליט להיות שחקן. הוא פרש מהלימודים ונרשם ללימודי משחק בסטודיו לאמנויות התיאטרון מיסודו של יורם לוינשטיין שגם אותם לא השלים.
בשנים 2013–2014 השתתף בסדרה "השמיניה" בתור דניס גלר.
ב-2016, שנה אחרי שהחל את לימודי המשחק, הוזמן לאודישן לסדרה חדשה בשם "תאג"ד" מבית yes, תחילה הגיע לאודישן כדי לגלם את הדמות הראשית בסדרה – דניאל החוג"ד, אך לאחר כמה שבועות נקרא לאודישן נוסף לתפקיד אחר, דמות החובש הדתי נועם פולצ'ק, הדמות שגילם לבסוף בסדרה. התפקיד דרש ממירושניקוב לעצור את לימודי המשחק.
ב-2016 גילם את ציקי בסדרה "פלאשבק" ששודרה בערוץ הילדים למנויי HOT. ב-2017 השתתף בסדרה "פולמון" של HOT בה גילם את יובל אוסוקין הידוע גם בשם סימון. לפני כן, השתתף בסדרה "מתים לרגע" בתור דודי אלרואי.
החל מפברואר 2017 מירושניקוב ומי-רן מנקס, עמיתתו לסדרה "תאג"ד", הם הפרזנטורים של רשת האופנה הישראלית "זיפ".
במרץ 2017 השתתף בצילומים לסדרה ישראלית-גרמנית בשם "שרה שטיין" שמצולמת בארץ וכוללת עוד שחקנים מקומיים אך תשודר באירופה, והוא יגלם חוקר מז"פ.
באוגוסט 2017 לוהק מירושניקוב לסדרת הנוער "כפולה" לצידם של נועה קירל, עפר שכטר ועומר דרור. העונה הראשונה של הסדרה שודרה בערוץ הילדים החדש kidZ במהלך 2018 ב-HOT וב-yes.
בסוף 2017 לוהק לתפקיד מרכזי במחזמר "צבא השמיים" לצד הילה סעדה, ובבימויו של אורי פסטר.
בינואר 2018, השתתף בתוכנית גולסטאר.
לקראת סוף 2018 לוהק לתפקיד ראשי בסרט "מתחתנת" אשר עתיד לצאת לאקרנים בקיץ 2019.
ב-2019 החל לשחק בהתחנה.

חיים אישיים

לכבוד יום ההוקרה לפצועי מערכות ישראל ונפגעי פעולות האיבה 2016 הוא נפגש עם אדיר מילר במסגרת פרויקט "אתכם, בזכותכם!" של ארגון נכי צה"ל.
בדצמבר 2016 יצא מירושניקוב למסע של חודש בארצות הברית במסגרת מיזם של ארגון נכי צה"ל שנועד לסייע להסברה הישראלית. בחודש פברואר 2018, נסע לסיבוב ההרצאות נוסף ברחבי אוניברסיטאות באמריקה עם הרצאה בשם "לא רוסי, אוקראיני!", כשבהרצאה סיפר על החוויה האישית שלו כעולה חדש בישראל.
במהלך 2017, מירושניקוב נקלע לקשיים כספיים לראשונה בחייו. בשל כך עבד שלושה חודשים כמוכר בחנות קורקינטים. במהלך תקופה זאת סבל רבות מכאבי ראש ופעמת וחשש שחלה בסרטן, אך לא נמצאו סימוכין לחשש זה. הוא פנה לטיפול פסיכולוגי ופסיכיאטרי, שגרמו לו להבין שהכאבים קשורים למצב הנפשי ששהה בו, כמו גם לפציעתו בתקופת שירותו הצבאי.
בילדותו שיחק במחלקת הנוער של הפועל רעננה בכדורגל, כיום משחק בנבחרת האמנים של ישראל בכדורגל. לו בנוסף רישיון צניחה. מתגורר בתל אביב.